Številka: 013-22/2021/5

Datum: 12.10.2022

# Zadeva: Zapisnik 4. seje sveta za promocijo kmetijskih in živilskih proizvodov - 1. del

**Datum seje: 12. 10. 2022**

Kraj sestanka: MKGP, Dunajska 22, Ljubljana

Prisotni člani sveta: Roman Žveglič, (KGZS), Toni Balažič (GZS - ZKŽP), Danilo Potokar (KGZS), dr. Tatjana Zagorc (GZS – ZKŽP), mag. Anita Jakuš, (GZS - ZKŽP), Ana Le Marechal Kolar (MKGP) in Jožica Župec (MKGP)

Opravičeno odstotna: Alenka Marjetič Žnider (ZZS)

Prisotni ostali MKGP: ministrica Irena Šinko, Maša Žagar, direktorica direktorata za kmetijstvo, mag. Štefi Videčnik, Tomaž Džuban, Peter Boršič, Klavdija Leskovar

Ostali prisotni: dr. Vesna Miličić (SO za sadje), Barbara Rupnik (SO za mleko)

Dnevni red seje:

1. Sprejem dnevnega reda 4. seje sveta

2. Pregled sklepov 3. seje sveta

3. Primerjalnik cen na spletni strani Naša super hrana - odziv na dopis g. Žvegliča

4. Izvajanje sektorskih promocij:

a) Aktivnosti v sektorju mesa in mleka, ter stanje pravnih podlag za novo programsko obdobje 2023-2025

b) Aktivnosti v sektorju sadja - jesen 2022

5. Pregled plačevanja prispevka v vključenih sektorjih in inšpekcijski nadzor

6. Razno

AD1 Sprejem dnevnega reda 4. seje sveta

Svet je potrdil predlagan dnevni red seje.

AD2 Pregled sklepov 3. seje

Svet je pregledal sklepe s 3. seje sveta. Sklepi od A do G so bili realizirani. Razprava je tekla na temo avtorskih pravic za uporabe promocijskih TV spotov. Svet v izogib težav z avtorskimi pravicami predlaga, da MKGP nadalje v javna naročila vnese zahtevo po neomejenem prenosu avtorskih pravic uporabe materialov na MKGP.

V zvezi s sklepom H, o analizi obsega proizvodnje iz sheme EKO je ga. Le Marechal pojasnila, da bodo člani sveta prejeli Poročilo o analizi trga z ekološkimi živili v Republiki Sloveniji. Svet je predlagal, da se na naslednji seji predstavi rezultate naslednjih analiz: Analizo trga eko živil v RS ter Analizo pridelave in trženja proizvodov shem kakovosti (CRP).

G. Žveglič je predlagal, da naj v zvezi s sklepom I prejšnje seje MKGO izvede raziskavo – anketo med deležniki, ki sofinancirajo promocijo. S tem bi želel ugotovi zadovoljstvo deležnikov z izvajanjem promocije na podlagi ZPKŽP. Ministrica Šinko je pri tem pojasnila, da v letošnjem proračuni ni dodatnih sredstev za nove analize, možnosti financiranja pa je potrebno preveriti, ko se bo pripravljal rebalans proračuna za 2023/24. Prav tako je opozorila, da naj predlagatelji natančno opredelijo področje raziskav. G. Žveglič je omenil tudi morebitno možnost financiranja tovrstnih raziskav iz sredstev zbranega prispevka sektorjev.

AD3 Primerjalnik cen na spletni strani Naša super hrana - odziv na dopis g. Žvegliča

Člani sveta so skupaj z ministrico Šinko opravili poglobljeno razpravo o novi [aplikaciji za spremljanje cen](https://www.nasasuperhrana.si/primerjava-cen/) osnovnih skupin živil, katere namen je upočasnitev nekontroliranih dvigov cen hrane zaradi prehranske in energetske draginje. Kot je poudarila ministrica Šinko, se bo košarica skupin živil, katerih cene se spremljajo, v prihodnje lahko še razširila. Člani sveta so predlagali, da bi morali večji poudarek nameniti informacijam o poreklu živil.

Ministrica Šinko je pri tem povedala, da je v interesu Ministrstva za kmetijstvo, gozdarstvo in prehrano, da slovenski potrošniki uživajo kmetijske pridelke oziroma živila, ki so pridelana in predelana v Sloveniji. Le ozaveščen potrošnik je tudi kompetenten potrošnik, kar pomeni, da mu moramo zagotoviti čimbolj celovite informacije. Najnižja cena živil v primerjalniku je zgolj eden od pokazateljev izvedenih analiz, najnižja cena pa ne zagotavlja tudi slovenskega porekla in višje kakovosti, ki je izrednega pomena tako za posameznika kot za slovensko kmetijstvo.

Ga. Le Marechal je povedala, da bo MKGP v pregledovalniku košarice živil v prihodnje objavil tudi analize porekla izdelkov v posameznih košaricah in nadgradil enoten graf, ki bo vseboval tudi poreklo živil.

Ga. Zagorc je opozorila, da določenih izdelkov iz košarice živil ni moč dobiti na policah trgovin.

Člani sveta so se skupaj z ministrico strinjali, da je prav tako pomembno, da se potrošnike ozavešča o okolijskih obremenitvah, ki jih povzroča uživanje kmetijskih pridelkov oziroma živil, ki prepotujejo dolge razdalje.

G. Balažič je v nadaljevanju predstavil pomen označevanja trajnosti na izdelkih. Predlagal je, a bi lahko Slovenija uvedla t.i. barvno kodo porekla živil. Pri tem je poudaril, da so slovenski potrošniki zelo osveščeni in informirani.

Ministrica Šinko je povedala, da je trenutno v obravnavi na svetu kmetijskih ministrov v Bruslju predlog zakona o označevanju živil. Slovenija se na tem področju zavzema za prostovoljno označevanje živil. Kot država članica lahko predlagamo določila zakona, Evropska komisija pa bo sprejela tiste predloge, ki jih bodo podprle vse države članice.

Ga. Jakuš je opozorila, da je glede na zadnje analize moč opaziti, da mladi med 16 in 35 let v veliki meri ne preverjajo porekla živil, zato bi bilo smiselno promocijska sporočila nasloviti tudi na te ciljne skupine s poudarki na okoljskem vidiku ter trajnosti in delovnih mestih, ki pa so mladim pomembni. Ga. Žagar je omenila tudi, da Slovenija kljub številnim oznakam še vedno nima oznake za dobrobit živali na proizvodih, predlogi za njihovo uvedbo pa morajo priti s strani deležnikov.

Ga. Župec je povedala, da MKGP že sedaj v promocijske kampanje vključuje okolijski in trajnostni vidik, v nadaljevanju pa bo ta sporočila še intenziviral in se usmeril na ciljne skupine mladih.

AD6 Razno

Ga. Le Marechal je poudarila, da morajo sektorski obori sprejemati odločitve glede vstopov v programska obdobja promocije in drugih povezanih zadev, v celoti sami oziroma samostojno. Člani se morajo medsebojno toliko časa usklajevati, dokler skupaj ne najdejo konsenza, ki bo v korist vsem deležnikom. Odbori nikakor ne smejo pričakovati, oziroma v primeru njihovega neodločenega mnenja odločitev prelagati na MKGP. S povedanim so se člani sveta za promocijo v celoti strinjali.

V nadaljevanju je svet obravnaval in potrdil tri predloge menjav članov sektorskih odborov za meso in za sadje in sicer:

* namesto Slavka Ficka je svet imenoval Jurija Urbanca iz Perutnine Ptuj (predloga GIZ mesne industrije),
* namesti Mihe Rozmana je svet imenoval Tomija Rumpfa iz Farm Ihan (predlog GZS-ZKŽP),
* namesto Darinke Koron je svet imenoval dr. Niko Cvelbar Weber (predlog pridelovalcev jagodičevja).

Svet je sejo zaradi obveznosti članov predčasno prekinil. Sejo in razpravo pod točko 4 in 5 bo svet nadaljeval 27. oktobra 2022 ob 9.00 uri na MKGP.

**Sklepi:**

1. Svet je potrdil predlagani dnevi red 4. seje.
2. Sklepi 3. seje od A do G so bili realizirani.
3. Sklep H na temo analize EKO proizvodov bo svet obravnaval na naslednjem terminu 4. seje sveta. MKGP v ta namen posreduje članom sveta Analizo proizvodnje iz sheme EKO in pripravi predstavitev na naslednji seji sveta skupaj z Analizo pridelave in trženja proizvodov shem kakovosti (CRP).
4. Svet je izvedel poglobljeno razpravo o novi aplikaciji za spremljanje cen osnovnih skupin živil.
5. MKGP prouči možnost in nadgradi analize pri spremljanju cen živil tudi na podlagi porekla živil ter predstavi rešitve na naslednji seji sveta.
6. Svet je potrdil menjavo članov in imenovanje dveh novih članov sektorskega odbora za meso - Jurija Urbanca in Tomija Rumpfa ter ene članice sektorskega odbora za sadje, dr. Nike Cvelbar Weber.
7. Svet se je seznanil in se strinjal z mnenjem ge. Le Marechal, da so sektorski odbori pri sprejemanju odločitev glede vstopa v programe promocije avtonomni, pri čemer ne smejo pričakovati ali odločitve prelagati na MKGP, ampak se morajo znotraj članov usklajevati, dokler ne najdejo konsenza, ki je koristen vsem deležnikom.
8. Svet je zaradi obveznosti članov in ministrice sejo predčasno zaključil in odločil, da nadaljuje razpravo pod točko 4 in 5 na naslednjem srečanju sveta, ki bo 27. 10. 2022 ob 9.00 uri na MKGP.

Zapisala:

mag. Štefi Videčnik, sekretarka sveta Roman Žveglič

predsednik sveta